36. ΑΠΟΦΑΣΙΣ ΥΠΟΥΡΓΩΝ ΟΙΚΟΝΟΜΙΚΩΝ  ΚΑΙ ΕΘΝΙΚΗΣ ΠΑΙΔΕΙΑΣ ΚΑΙ  ΘΡΗΣΚΕΥΜΑΤΩΝ Αριθ. 173536/4996 της 23 Ιαν./9 Φεβρ.  1974 (ΦΕΚ Β΄ 145) Περί ορισμού του καταβαλλομένου εις τους αποσπωμένους εις Σχολεία της Αλλοδαπής Εκπαιδευτικούς λειτουργούς ειδικού επιμισθίου. ΄Εχοντες υπ’ όψει: 1.Τας διατάξεις του άρθρ. 2 παρ. 3 εδάφ. δ΄ του Ν.Δ. 695/1970 «περί εκπαιδεύσεως Ελληνοπαίδων Εξωτερικού». 2.Την υπ’ αριθ. 1579/29.6.1973 αναφοράν του Επιθεωρητού Εκπαιδεύσεως και Συμβούλου δια τα Εκπαιδευτικά θέματα παρά τη Ελληνική Πρεσβεία Βόννης «περί ειδικού επιμισθίου εκπαιδευτικών λειτουργών εν Δ. Γερμανία». 3.Την υπ’ αριθ. Φ.1763/55/ΑΣ 1308/28.6.1973 πρότασιν της Ελληνικής Πρεσβείας Βόννης «περί επιμισθίου Εκπαιδευτικών λειτουργών εις Δυτ. Γερμανίαν», αποφασίζομεν: 1.Αυξάνομεν το υπό των υπ’ αριθ. 213948/4435/ 31.12.1971 και 14056/375/16.2.1973 αποφάσεων προβλεπόμενον ειδικόν επιμίσθιον δια τους αποσπωμένους εις Ελληνικά Σχολεία των Χωρών της Αλλοδαπής δημοσίους εκπαιδευτικούς λειτουργούς δια την αντιμετώπισιν των εκεί εξόδων διαβιώσεως αυτών κατά 30%. Σελ. 568,08(α) Τεύχος 518-Σελ. 136 Εις τον Επιθεωρητήν εκπαιδεύσεως καταβάλλεται το δια τον Γυμνασιάρχην προβλεπόμενον επιμίσθιον. 2.Το επιμίσθιον καταβάλλεται επί πλέον των τακτικών αποδοχών των αποσπωμένων και εφ’ όσον δεν καταβάλλεται τοιούτον εκ τοπικής πηγής από της αφίξεως και αναλήψεως υπηρεσίας και συνεχίζεται καθ’ όλην την διάρκειαν της εις το Εξωτερικόν παραμονής αυτών. Εις περίπτωσιν ανακλήσεως της αποσπάσεως ή μη ανανεώσεως ταύτης δια το επόμενον μετά την λήξιν αυτής σχολικόν έτος, η καταβολή του επιμισθίου διακόπτεται από του επομένου μηνός μετά την λήψιν της περί ανακλήσεως ή μη αποσπάσεως ανακοινώσεως. Μη υποβαλλομένης αιτήσεως αποσπάσεως η καταβολή του επιμισθίου διακόπτεται από του επομένου μηνός μετά το πέρας του εν εκάστη χώρα διδακτικού έτους ή της εν τω Σχολείω υπηρεσίας των αποσπωμένων. 3.Η καταβολή του επιμισθίου γίνεται εις τοπικόν νόμισμα της Χώρας υπηρεσίας των αποσπωμένων μέσω της Τραπέζης της Ελλάδος. 4.Δια την καταβολήν του επιμισθίου δαπάνη, εις ην συμπεριλάμβάνονται και τα έξοδα μετατροπής αυτού εις τοπικόν νόμισμα, βαρύνει τον προϋπολογισμόν εξόδων του Υπουργείου Εθνικής Παιδείας και Θρησκευμάτων, καταλογίζεται δε εις βάρος της υπό Φορέα 170 και Κ.Α. 0259 πιστώσεως. Η ισχύς της παρούσης άρχεται από 1ης Ιαν. 1974. Η παρούσα δημοσιευθήτω δια της Εφημερίδος της Κυβερνήσεως. 32.Ζ.δ.35-36 Ελληνικά Σχολεία Αλλοδαπής (Σχολεία Ελληνικής Ομογένειας) 